মরুরাজ্যে অভিষেক-ঝড়! টানা দ্বিতীয়বার পাকিস্তানকে হারাল ভারত

ওয়েব ডেস্ক: লড়াই করেও পারল না পাকিস্তান। এশিয়া কাপে (Asia Cup 2025) টানা দ্বিতীয়বার ভারতের সামনে জয়ের স্বাদ পেল না সলমন আঘার পাকিস্তান (India Vs Pakistan)। ফের একবার তারুণ্যের ঝলকানিতে দাপটের সঙ্গে মেগা ম্যাচ জিতে নিল ভারত। রোহিত, কোহলি পরবর্তী টি-২০ যুগেও যে ভারত কোনও অংশে কম নয়, তা ফের একবার দেখল মরুশহর দুবাই। গ্রুপ পর্যায়ের পর সুপার ফোরের গুরুত্বপূর্ণ ম্যাচেও পাকিস্তানকে রীতিমতো নাস্তানাবুদ করে ৭ বল বাকি থাকতে ৬ উইকেটে ম্যাচ বের করল টিম ইন্ডিয়া।

এদিন টসে জিতে ফিল্ডিং করার সিদ্ধান্ত নেন সূর্যকুমার যাদব। শুরুতে সামলে খেললেও মাঝে পরপর ধাক্কা খায় পাক ব্যাটিং লাইনআপ। শেষমেষ ২০ ওভারে পাকিস্তানের ইনিংস থামে ১৭১ রানে। সর্বোচ্চ ৫৮ রান করেন ওপেনার ফারহান। অধিনায়ক সলমন আঘা ১৭ রানা এবং ফাহিম আশরাফ ৮ বলে ২০ রান করে অপরাজিত থাকেন।ভারতের হয়ে সর্বোচ্চ ২ উইকেট নেন শিবম দুবে। হার্দিক পান্ডিয়া নেন ১ উইকেট। কুলদীপ যাদবও মাত্র ১ উইকেট নেন এদিন। জসপ্রীত বুমরা, বরুণ চক্রবর্তী ও অক্ষর প্যাটেল এদিন কোনও উইকেট পাননি।

আরও পড়ুন: সৌরভ বা হরভজন নয়, BCCI প্রেসিডেন্টের দৌড়ে এবার নতুন মুখ!

জবাবে ব্যাট করতে নেমে শুরু থেকেই তাণ্ডব শুরু করেন অভিষেক শর্মা (Abhishek Sharma)। মাত্র ৩৯ বলে ৭৪ রানের ঝোড়ো ইনিংস খেলেন তিনি। ওপেনিং পার্টনারশিপ হয় ১০৫ রানের। এদিন রানে ফেরেন শুভমন গিলও (Shubman Gill)। তিনি ২৮ বলে করেন ৪৭ রান। তবে এদিন অধিনায়ক সূর্যকুমার যাদবের ব্যাট থেকে কোনও রান আসেনি। ১৩ রানে আউট হন সঞ্জু স্যামসন। শেষে হার্দিক পান্ডিয়ার সঙ্গে দায়িত্ব নিয়ে ম্যাচ জেতান তিলক বর্মা। তিলকের ব্যাট থেকে আসে ৩০ রান, হার্দিক করেন ৭ রান।

এই ম্যাচে যেমন বুমরা উইকেট পাননি, তেমনই রান পাননি অধিনায়ক সূর্যকুমার। তবে সেই ঘাটতি পূরণ করেন শিবম দুবে, অভিষেক শর্মা, তিলক বর্মার মতো তরুণ তুর্কিরা। সেই সঙ্গে এদিন রানে ফেরেন শুভমন গিল। ভারতের এই তারুণ্যের তেজ এশিয়া কাপের আগামী ম্যাচগুলিতেও দলকে যে অনেকটা এগিয়ে রাখবে, তাতে কোনও সন্দেহের অবকাশ নেই।